কোস্টা রিকা জাতীয় ফুটবল দল

কোস্টা রিকা জাতীয় ফুটবল দল () হচ্ছে আন্তর্জাতিক ফুটবলে কোস্টা রিকার প্রতিনিধিত্বকারী পুরুষদের জাতীয় দল, যার সকল কার্যক্রম কোস্টা রিকার ফুটবলের সর্বোচ্চ নিয়ন্ত্রক সংস্থা কোস্টা রিকান ফুটবল ফেডারেশন দ্বারা নিয়ন্ত্রিত হয়। এই দলটি ১৯২৭ সাল হতে ফুটবলের সর্বোচ্চ সংস্থা ফিফার এবং ১৯৬১ সাল হতে তাদের আঞ্চলিক সংস্থা কনকাকাফের সদস্য হিসেবে রয়েছে। ১৯২১ সালের ১৪ই সেপ্টেম্বর তারিখে, কোস্টা রিকা প্রথমবারের মতো আন্তর্জাতিক খেলায় অংশগ্রহণ করেছে; গুয়াতেমালার গুয়াতেমালা সিটিতে অনুষ্ঠিত উক্ত ম্যাচে কোস্টা রিকা এল সালভাদোরকে ৭–০ গোলের ব্যবধানে পরাজিত করেছে।
৩৫,১৭৫ ধারণক্ষমতাবিশিষ্ট কোস্টা রিকা জাতীয় স্টেডিয়ামে "লস তিকোস" নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় কোস্টা রিকার রাজধানী স্যান হোসেতে অবস্থিত। বর্তমানে এই দলের ম্যানেজারের দায়িত্ব পালন করছেন রোনালদ গনসালেস ব্রেনেস এবং অধিনায়কের দায়িত্ব পালন করছেন আলাহুয়েলেন্সের মধ্যমাঠের খেলোয়াড় ব্রায়ান রুইস।
কোস্টা রিকা এপর্যন্ত ৫ বার ফিফা বিশ্বকাপে অংশগ্রহণ করেছে, যার মধ্যে সেরা সাফল্য হচ্ছে ২০১৪ ফিফা বিশ্বকাপের কোয়ার্টার-ফাইনালে পৌঁছানো, যেখানে তারা নেদারল্যান্ডসের সাথে ০–০ গোলে ড্র করার পর পেনাল্টিতে ৪–৩ গোলের ব্যবধানে পরাজিত হয়েছে। অন্যদিকে, কনকাকাফ গোল্ড কাপে কোস্টা রিকা অন্যতম সফল দল, যেখানে তারা ৩টি (১৯৬৩, ১৯৬৯, ১৯৮৯) শিরোপা জয়লাভ করেছে। এছাড়াও, কোস্টা রিকা কোপা সেন্ত্রোআমেরিকানার ইতিহাসের অন্যতম সফল দল, যারা এপর্যন্ত ৮ বার (১৯৯১, ১৯৯৭, ১৯৯৯, ২০০৩, ২০০৫, ২০০৭, ২০১৩, ২০১৪) শিরোপা জয়লাভ করেছে।
ওয়ালতের সেন্তেনো, সেলসো বোর্হেস, লুইস মারিন, রোনালদো ফোনসেকা এবং পাওলো ওয়ানচোপের মতো খেলোয়াড়গণ কোস্টা রিকার জার্সি গায়ে মাঠ কাঁপিয়েছেন।
১৯২১ সালের সেপ্টেম্বর মাসে গুয়াতেমালা সিটিতে অনুষ্ঠিত স্বাধীনতা শতবর্ষ গেমসের মাধ্যমে জাতীয় দলের অভিষেক ঘটে। প্রথম খেলায় এল সালভাদোরকে ৭–০ গোলের বিরাট ব্যবধানে পরাজিত করে। চূড়ান্ত খেলায় স্বাগতিক গুয়াতেমালাকে ৬–০ গোলে হারিয়ে শিরোপা জয় করে। ১৯৪০-এর দশকে দলটি "দ্য গোল্ড শর্টিজ" ডাকনামে পরিচিতি পেয়েছিল। ৫০ ও ৬০-এর দশকে মেক্সিকোর পরপরই দ্বিতীয় শক্তিধর দল হিসেবে কনকাকাফ অঞ্চলে আবির্ভূত হয়। ১৯৫৮, ১৯৬২ ও ১৯৬৬ সালের বিশ্বকাপ বাছাই-পর্বে রানার-আপ হয়েছিল। উক্ত সময়ে রুবেন হিমেনেস, এরোল দানিয়েলস, লিওনেল এর্নান্দেস, এদগার মারিনের ন্যায় তারকা খেলোয়াড় ছিলেন। কিন্তু ৬০-এর দশকের শেষদিক থেকে এ অঞ্চল থেকে গুয়াতেমালা, হন্ডুরাস, এল সালভেদর, হাইতি, ত্রিনিদাদ ও টোবাগো এবং কানাডার ন্যায় দেশগুলোর জাতীয় দল সম্মুখে চলে আসে। কিন্তু অধিকাংশ দলই বিশ্বকাপে তাদের সাফল্য খুব কমই দেখাতে সক্ষম হয়েছে। ১৯৭০ ও ১৯৮০-এর দশকের অধিকাংশ সময় বিশ্বকাপে কোস্টা রিকা দলকে দেখা যায়নি। ১৯৮৬ সালের বিশ্বকাপ বাছাইপর্বের পূর্ব পর্যন্ত তারা কনকাকাফ বিশ্বকাপ বাছাইয়ের চূড়ান্ত পর্বে পৌঁছতে পারেনি। বর্তমানে ৪৭ গোল করে দলের সর্বোচ্চ গোলদাতা হিসেবে রয়েছেন রোনালদো ফোনসেকা।
কোস্টা রিকা এ পর্যন্ত ১৯৮০ ও ১৯৮৪ সালে মোট দুইবার সরাসরি গ্রীষ্মকালীন অলিম্পিক ক্রীড়ায় অংশ নিয়েছে। মস্কোতে অনুষ্ঠিত ১৯৮০ সালের অলিম্পিকের ফুটবল ক্রীড়ায় ডি গ্রুপে অবস্থান করে যুগোস্লাভিয়া, ফিনল্যান্ড এবং ইরাকের কাছে যথাক্রমে ২–৩, ০–৩ এবং ০–৩ ব্যবধানে হেরে যায়। কিন্তু যুক্তরাষ্ট্রের লস অ্যাঞ্জেলেসে আয়োজিত ১৯৮৪ সালের গ্রীষ্মকালীন অলিম্পিকে জয় পায় যা বৈশ্বিক ফুটবলে তাদের প্রথম জয় হিসেবে স্বীকৃত। মার্কিন যুক্তরাষ্ট্র ও মিশরের কাছে যথাক্রমে ০–৩ ও ১–৪ ব্যবধানে হারলেও শেষ খেলায় শক্তিশালী ইতালিকে হারিয়ে বৈশ্বিক ফুটবলে সাড়া জাগায়। ওয়ালতের জেঙ্গা, ফ্রাঙ্কো বারেসি, আলদো সেরেনার দলকে ১–০ ব্যবধানে পরাজিত করেছিল কোস্টা রিকা।
ফিফা বিশ্ব র‌্যাঙ্কিংয়ে, ২০১৫ সালের ফেব্রুয়ারি মাসে প্রকাশিত র‌্যাঙ্কিংয়ে কোস্টা রিকা তাদের ইতিহাসে সর্বোচ্চ অবস্থান (১৩তম) অর্জন করে এবং ১৯৯৬ সালের জুলাই মাসে প্রকাশিত র‌্যাঙ্কিংয়ে তারা ৯৩তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে কোস্টা রিকার সর্বোচ্চ অবস্থান হচ্ছে ১৩তম (যা তারা ১৯৬০ সালে অর্জন করেছিল) এবং সর্বনিম্ন অবস্থান হচ্ছে ৮১। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো: